《雨后望千佛山》
清代·王汝璧

岩岩神岳开朝霞，冠裳罗列天孙家。曾峦北拱作屏卫，日稽帝力钦重华。

山人终古事耕凿，深居时复游麇。题名千佛昧所始，神斤鬼斧谁搜爬。

十方刹土不可计，各各会合来无遮。自然师子交露帐，一尘一佛参兜沙。

祇洹具足曼陀雨，大地涌出青莲华。我来渴仰一无语，两行古柏森排衙。

堂皇愔愔似方丈，指麾灋雨驱药叉。此邦吏敝民亦窳，如一箴艾砭症瘕。

刑期无刑辟止辟，我闻如是非毗邪。但咒钵云作甘𩆩，长我黍稷滋桑麻。

河灉濋澜各遵轨，毋使赤子为鱼蛙。佛天锡福我弭患，茫茫愿力真无涯。

作者简介：王汝璧（1746-1806）字镇之，四川铜梁人，乾隆三十一年（1766）进士，官至刑部侍郎。其诗专学韩愈，力洗凡庸，著有《铜梁山人诗集》。